CELEX: 32021R1325
Language: da
Date: 2021-08-10 00:00:00
Title: Kommissionens gennemførelsesforordning (EU) 2021/1325 af 10. august 2021 om ændring af gennemførelsesforordning (EU) 2020/977 for så vidt angår anvendelsesperioden for de midlertidige foranstaltninger vedrørende kontrol af produktionen af økologiske produkter (EØS-relevant tekst)

11.8.2021   
               
               
                  DA
               
               
                  Den Europæiske Unions Tidende
               
               
                  L 288/21
               
            
         KOMMISSIONENS GENNEMFØRELSESFORORDNING (EU) 2021/1325
         af 10. august 2021
         om ændring af gennemførelsesforordning (EU) 2020/977 for så vidt angår anvendelsesperioden for de midlertidige foranstaltninger vedrørende kontrol af produktionen af økologiske produkter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 28, stk. 6, artikel 30, stk. 2, tredje afsnit, og artikel 38, litra c), d), og e), og
         ud fra følgende betragtninger:
         
                     (1)
                  
                  
                     Covid-19-pandemien og de omfattende begrænsninger af bevægelsesfriheden, der er indført i medlemsstaterne og i tredjelande i form af nationale foranstaltninger, udgør en ekstraordinær og hidtil uset udfordring for medlemsstaterne og de erhvervsdrivende med hensyn til gennemførelsen af den kontrol, der kræves i henhold til forordning (EF) nr. 834/2007 og Kommissionens forordning (EF) nr. 889/2008 (2) og (EF) nr. 1235/2008 (3).
                  
               
                     (2)
                  
                  
                     For at tage højde for de særlige omstændigheder, der skyldes den aktuelle krise i forbindelse med covid-19-pandemien, giver Kommissionens gennemførelsesforordning (EU) 2020/977 (4) medlemsstaterne mulighed for at anvende midlertidige foranstaltninger, der fraviger forordning (EF) nr. 889/2008 og (EF) nr. 1235/2008, for så vidt angår kontrol med produktionen af økologiske produkter og visse procedurer i Traces-systemet.
                  
               
                     (3)
                  
                  
                     Hvad angår offentlig kontrol og andre officielle aktiviteter som omhandlet i Europa-Parlamentets og Rådets forordning (EU) 2017/625 (5), giver Kommissionens gennemførelsesforordning (EU) 2020/466 (6) medlemsstaterne mulighed for at anvende midlertidige foranstaltninger til begrænsning af alvorlige sundhedsrisici for de kompetente myndigheders personale i betragtning af de vanskeligheder, der er forbundet med gennemførelse af kontrol og andre aktiviteter, i det omfang det er nødvendigt for at håndtere de dermed forbundne alvorlige forstyrrelser i deres kontrolsystemer. Anvendelsesperioden for nævnte forordning blev forlænget ved Kommissionens gennemførelsesforordning (EU) 2021/83 (7) indtil den 1. juli 2021. Ved Kommissionens gennemførelsesforordning (EU) 2021/772 (8) blev anvendelsesperioden for gennemførelsesforordning (EU) 2020/977 derfor forlænget indtil den 1. juli 2021.
                  
               
                     (4)
                  
                  
                     Medlemsstaterne har meddelt Kommissionen, at der som følge af krisen i forbindelse med covid-19-pandemien vil være visse alvorlige forstyrrelser i deres kontrolsystemer i den økologiske sektor, der varer længere end til den 1. juli 2021.
                  
               
                     (5)
                  
                  
                     På grund af den vedvarende krise og de dermed forbundne forstyrrelser er anvendelsesperioden for gennemførelsesforordning (EU) 2020/466 blevet forlænget indtil den 1. september 2021 ved Kommissionens gennemførelsesforordning (EU) 2021/984 (9).
                  
               
                     (6)
                  
                  
                     Kontrolsystemet i den økologiske sektor fungerer imidlertid på grundlag af et kalenderår, navnlig hvad angår inspektioner og prøveudtagning. Det er derfor nødvendigt at anvende gennemførelsesforordning (EU) 2020/977 ud over den 1. september 2021 og forlænge dens anvendelsesperiode indtil udgangen af 2021 for at sikre en korrekt gennemførelse af kontrollerne.
                  
               
                     (7)
                  
                  
                     Gennemførelsesforordning (EU) 2020/977 bør derfor ændres.
                  
               
                     (8)
                  
                  
                     Anvendelsen af bestemmelserne i gennemførelsesforordning (EU) 2020/977, der forlænges ved nærværende forordning, bør ikke afbrydes. Denne forordning bør derfor anvendes med tilbagevirkende kraft fra den 1. juli 2021.
                  
               
                     (9)
                  
                  
                     Foranstaltningerne i denne forordning er i overensstemmelse med udtalelse fra Udvalget for Økologisk Produktion —
                  
               VEDTAGET DENNE FORORDNING:
         
            Artikel 1
            I gennemførelsesforordning (EU) 2020/977 foretages følgende ændringer:
            
                        1)
                     
                     
                        I artikel 1, stk. 7, ændres datoen »den 1. juli 2021« til »den 31. december 2021«.
                     
                  
                        2)
                     
                     
                        I artikel 3, stk. 2, 3 og 5, ændres datoen »den 1. juli 2021« til »den 31. december 2021«.
                     
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. juli 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 189 af 20.7.2007, s. 1.
         
            (2)  Kommissionens forordning (EF) nr. 889/2008 af 5. september 2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol (EUT L 250 af 18.9.2008, s. 1).
         
            (3)  Kommissionens forordning (EF) nr. 1235/2008 af 8. december 2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande (EUT L 334 af 12.12.2008, s. 25).
         
            (4)  Kommissionens gennemførelsesforordning (EU) 2020/977 af 7. juli 2020 om fravigelse af Rådets forordning (EF) nr. 889/2008 og (EF) nr. 1235/2008 for så vidt angår kontrol med produktionen af økologiske produkter som følge af covid-19-pandemien (EUT L 217 af 8.7.2020, s. 1).
         
            (5)  Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (EUT L 95 af 7.4.2017, s. 1).
         
            (6)  Kommissionens gennemførelsesforordning (EU) 2020/466 af 30. marts 2020 om midlertidige foranstaltninger til begrænsning af risici for menneskers, dyrs og planters sundhed og dyrevelfærden i forbindelse med visse alvorlige forstyrrelser i medlemsstaternes kontrolsystemer som følge af coronavirussygdommen (covid-19) (EUT L 98 af 31.3.2020, s. 30).
         
            (7)  Kommissionens gennemførelsesforordning (EU) 2021/83 af 27. januar 2021 om ændring af gennemførelsesforordning (EU) 2020/466 for så vidt angår specifikt bemyndigede fysiske personers gennemførelse af offentlig kontrol og andre officielle aktiviteter og anvendelsesperioden for midlertidige foranstaltninger (EUT L 29 af 28.1.2021, s. 23).
         
            (8)  Kommissionens gennemførelsesforordning (EU) 2021/772 af 10. maj 2021 om ændring af gennemførelsesforordning (EU) 2020/977 for så vidt angår de midlertidige foranstaltninger vedrørende kontrol med produktionen af økologiske produkter, navnlig anvendelsesperioden (EUT L 165 af 11.5.2021, s. 28).
         
            (9)  Kommissionens gennemførelsesforordning (EU) 2021/984 af 17. juni 2021 om ændring af gennemførelsesforordning (EU) 2020/466 for så vidt angår anvendelsesperioden for midlertidige foranstaltninger (EUT L 216 af 18.6.2021, s. 202).